Zásahy hliadok MsP v 9. týždni 
	V týždni od  1. marca do 7. marca 2010 preverovali hliadky mestskej polície v hlavnom meste 2180 udalostí. Medzi nimi bolo aj 147 takých, ktoré po overení hliadkami priamo na mieste sa ukázali ako neopodstatnené.
	Opodstatnenými boli ale priestupky motoristov proti pravidlám bezpečnosti a plynulosti v cestnej premávke a takýchto priestupkov zistili a riešili hliadky mestskej polície 1524. Na miestach vyhradených pre zdravotne postihnutých občanov bez oprávnenia parkovať na nich odstavili svoje vozidlá štyria vodiči.
	Na telefonáty v ktorých volajúci poukazovali na prípady rušenia nočného pokoja zasahovali počas týždňa hliadky mestskej polície 16 krát. V oblasti porušení pravidiel verejného poriadku bolo zistených 9 priestupkov.
	Čistota a poriadok bola ľahostajná pre 97 priestupcov. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat tieto porušili 49 krát. Zásady ambulantného predaja a trhového poriadku nerešpektovalo 19 „tiežpredajcov“.
	Z trávnatých plôch si parkovisko pre svojho štvorkolesového tátoša urobilo 74 vodičov. Na príslušné úrady bolo nahlásených 27 starých vozidiel a sedem prípadov sa týkalo nedodržania stanovených záverečných hodín.
	Napriek zákazu konzumácie alkoholických nápojov na verejných priestranstvách si tieto doprialo 66 priestupcov. Prípady obťažovania okoloidúcich riešili počas týždňa hliadky MsP 14 krát a fajčiari zákon na ochranu nefajčiarov fajčiac cigarety na zastávkach mestskej hromadnej dopravy porušili 64 krát.
	Najviac priestupkov v sledovanom týždni sa stalo na Trenčianskej ulici a to 78. Blokovacie zariadenia boli použité v 729 prípadoch a vozidlá priestupcov po odtiahnutí skončili v areáloch odťahovacích služieb 148 krát.